এসে গিয়েছে বর্ষা। মেঘে-রোদে নাজেহাল দশা। এই বৃষ্টিতে ভেসে যাচ্ছে রাজ্যের বিভিন্ন জেলার রাস্তাঘাট। আবার রোদের প্রখর তাপে প্রাণ আইঢাই। এই অবস্থায় আবারও আকাশ কালো হয়ে নেমেছে বৃষ্টি। আপাতত এই বৃষ্টি ভোগাবে, তেমনই জানাচ্ছে হাওয়া অফিস। 
আলিপুর আবহাওয়া দফতরের তরফ থেকে জানানো হচ্ছে, কলকাতা, হাওড়া, উত্তর চব্বিশ পরগনা, দক্ষিণ চব্বিশ পরগনা, হুগলি, পূর্ব মেদিনীপুর জেলাগুলিতে বজ্রবিদ্যুৎ সহ ভারী বৃষ্টি হবে। এই বৃষ্টি টানা চললে শহর কলকাতা সহ অন্য জেলার রাস্তা আবার জলমগ্ন হবে। 
এবারের বর্ষা শুরু থেকেই চালিয়ে খেলছে। গত ২৬ জুনের প্রবল বৃষ্টিতে ভেঙেছিল ১০ বছরের রেকর্ড। ২০০৬ সালের পরে গত দশ বছরে এমন বৃষ্টি দেখা যায়নি বলে জানিয়েছিল হাওয়া অফিস। ৩০ তারিখের পরে উত্তরবঙ্গের কয়েকটি জেলা, কলকাতা-সহ দক্ষিণবঙ্গে বিক্ষিপ্ত বৃষ্টি হবে বলে আগেই জানিয়ে দিয়েছিল হাওয়া অফিস।